Baba in Limpopo ontvoerDie polisie in Mokopane (Potgietersrus) het ŉ grootskaalse soektog van stapel gestuur na ŉ vrou wat ŉ ses maande oue babaseuntjie by ŉ winkelsentrum gesteel het. Kol. Moatshe Ngoepe, woordvoerder van die polisie, het gesê die seuntjie is Donderdag ontvoer. “Die 24-jarige ma het ŉ onbekende vrou by die winkelsentrum ontmoet en hulle het saam inkopies gedoen. Die ma het kos gekoop en die vreemdeling genooi om saam te eet, maar sy het die aanbod van die hand gewys,” het hy verduidelik. “Die verdagte het aangebied om die baba vas te hou sodat die ma kan eet. Hulle is omstreeks 13:40 na ŉ ander supermark, terwyl die verdagte steeds die baba vasgehou het. Sonder die ma se medewete het die vrou met haar baba verdwyn.” Die vermeende ontvoerder is in haar 20’s. Haar identiteit is nog steeds onbekend. Sy is maer met ŉ donker vel en lang gevlegde hare. “Enigiemand met inligting om die ma met haar baba te herenig word versoek om kapt. Marcus Mofya te kontak by 082 565 8277 of 015 409 1400.”